U HRVATSKOJ se na operaciju srca ili magnetsku rezonancu u prosjeku čeka od šest mjeseci do godinu dana, javlja N1, koji je objavio podatke o stanju s listama čekanja u bolnicama.

Produljilo se vrijeme čekanja

U mandatu ministra zdravstva Milana Kujundžića broj narudžbi povećao se za otprilike 170 tisuća, a produljilo se i prosječno vrijeme čekanja na preglede - umjesto 140 dana, sada su to 163 dana.

Do kraja siječnja najviše pacijenata naručeno je na kardiološke preglede, njih gotovo 37.000, dvostruko više nego 2016. godine. Slično je i s ultrazvukom srca - osim što je broj narudžbi veći za triput, 2016. se na red moglo doći za pet mjeseci, dok se sada čeka osam mjeseci.

Na magnetsku rezonancu prije se čekalo devet mjeseci, a sada više od godinu dana. Značajan pomak vidljiv je jedino kod CT-a, piše N1.

Što se tiče prvog onkološkog pregleda, 2016. godine bile su 64 narudžbe, a ove godine je taj broj ostao isti.

No vrijeme čekanja neočekivano se povećalo. Za isti broj narudžbi pacijenti su tako prije tri godine čekali mjesec dana, dok sada čekaju dva mjeseca.

Tekst se nastavlja ispod oglasa

Varga: Ustanove su se vratile natrag na crne tekice u džepovima doktora

"Lista čekanja je problem koji imaju i hrvatska i svjetska medicina. Međutim, s prioritetnim listama čekanja svi pacijenti koji imaju sumnju u zloćudnu bolest bivaju riješeni unutar sedam dana", tvrdi ministar Kujundžić.

Bivši ministar zdravstva Siniša Varga kaže da su "ustanove odustale od korištenja centralnog sustava za vođenje evidencije i vratile se natrag na crne tekice u džepovima medicinskih sestara i doktora".

Liječnici demantiraju Vargu i tvrde da nema "crnih tekica, ali ima problema u sustavu zagušenom centralnim naručivanjem", piše N1.